Der var klasseforskel på de to nordjyske klubber i fodboldens 1. division, da de mødtes søndag eftermiddag i Hobro. Med hele tre scoringer i første halvleg sendte himmerlændingene Vendsyssel hjem med endnu et nederlag i bagagen. Det var Edgar Babayan, der først var på pletten for Hobro. Efter 17 minutters spil sendte armenieren bolden i nettet med sin femte sæsontræffer. Efter 39 minutter var det så Mikkel Pedersen, der fordoblede føringen, da han passerede Kevin Mendoza i Vendsyssel-målet. Få minutter senere lå bolden igen i vendelboernes mål. Denne gang var det svenske Hugo Andersson, der stod bag scoringen. Hobro nærmer sig top seks I anden halvleg gik tingene mere stille for sig og Hobro kunne sikkert forsvare tremålsføringen hjem. Vendsyssel fik dog pyntet på resultatet i dommerens tillægstid, hvor Easton Ongaro reducerede til 3-1, som også blev kampens resultat. Med sejren rykker Hobro op på syvendepladsen – lige uden for top seks, som giver adgang til slutspillet om oprykning til Superligaen. Vendsyssel derimod forbliver på ellevte- og næstsidstepladsen med 11 point. Vendelboerne har kun vundet én af deres seneste 11 kampe i 1. division. Næste opgave for Vendsyssel er en hjemmekamp mod Fremad Amager den 20. december. Hobro spiller allerede den 18. december i en hjemmekamp mod Kolding.

Referat:
Både Hobro og Vendsyssel roder rundt i den tunge ende af 1. division. Søndag spillede Hobro sig tættere på oprykningspladserne med en sejr over vendelboerne.